**Szombathely Megyei Jogú Város Önkormányzata Közgyűlésének**

**….../2025. (……...) önkormányzati rendelete**

**az önkormányzat 2025. évi költségvetéséről szóló 4/2025. (II.28.) önkormányzati rendelet módosításáról**

[1] A központi támogatásokból, a támogatásértékű működési és felhalmozási bevételekből származó többletbevételeknek, a működéshez kapcsolódó többletbevételeknek, a polgármesteri rendelkezések alapján történt előirányzat átcsoportosításoknak, az eddigi közgyűlési és bizottsági döntések végrehajtásának, az egyéb előirányzat átcsoportosításoknak, az intézmények által benyújtott saját hatáskörű előirányzat módosítási kérelmeknek, valamint a 2024. év maradvány elszámolás előirányzatainak átvezetése céljából szükséges az önkormányzat 2025. évi költségvetéséről szóló 4/2025. (II.28.) önkormányzati rendelet módosítása.

[2] Szombathely Megyei Jogú Város Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. §**

Az önkormányzat 2025. évi költségvetéséről szóló 4/2025. (II. 28.) önkormányzati rendelet (a továbbiakban: Rendelet) 2. §-a helyébe a következő rendelkezés lép:

**„2. §**

(1) A Közgyűlés az Önkormányzat 2025. évi költségvetésének bevételi főösszegét 30.697.183 eFt-ban, kiadási főösszegét 33.511.807 eFt-ban állapítja meg.

(2) A működési bevételek és kiadások egyenlegét –2.095.131 eFt-ban, a finanszírozási célú kiadásokat (pénzügyi lízing tőke része) -120.750 eFt-ban, az ezeket finanszírozó előző évek működési maradványát +1.759.485 eFt-ban határozza meg. Az így számított működési egyenleg -737.400 eFt.

(3) A felhalmozási célú bevételek és kiadások egyenlegét -719.493 eFt-ban, az ezt finanszírozó előző évek felhalmozási maradványát +1.456.893 eFt-ban határozza meg. Az így számított felhalmozási egyenleg +737.400 eFt.

(4) Az egyéb finanszírozási célú bevételeket 0 eFt-ban határozza meg.

(5) Az egyéb finanszírozási célú kiadásokat (2025. évi költségvetési támogatási előleg) –281.004 eFt-ban határozza meg.

(6) A külső finanszírozási célú bevételeket 0 eFt-ban határozza meg.

**2. §**

A Rendelet 4. § (1) bekezdés helyébe a következő rendelkezés lép:

**„4. §**

(1) A Közgyűlés a gazdálkodás biztonsága érdekében szükséges folyószámla hitelkeret összegét 2025. évben 1.500.000 eFt-ban határozza meg.”

**3. §**

A Rendelet 5. és 6. §-a helyébe a következő rendelkezések lépnek:

**„5. §**

A Közgyűlés a költségvetési szervek kiadásait 17.557.483 eFt-ban határozza meg a 6. mellékletben részletezettek szerint.

**6. §**

A Közgyűlés a költségvetési szervek 2025. évi létszámkeretét 1.487 főben határozza meg a 7. mellékletben részletezettek szerint.”

**4. §**

A Rendelet 8. §-a helyébe a következő rendelkezés lép:

**„8. §**

A Közgyűlés az önkormányzati felhalmozási kiadások előirányzatát 1.595.987 eFt-ban határozza meg, amelynek részletes adatait a 18. melléklet tartalmazza.”

**5. §**

A Rendelet 9. § (1) bekezdése helyébe a következő rendelkezés lép:

**„9. §**

(1) A Közgyűlés céltartalékokat képez az alábbiak szerint:

*a)* Általános tartalék 745 eFt,

*b)* Tartalék - kulturális intézményekben és cégekben foglalkoztatottak jogszabály szerinti bérjellegű kiadásaira kapott állami támogatás tartaléka 3.631 eFt,

*c)* Tartalék - városi cégek, intézmények, szolgáltatások működésére 265.000 eFt.”

**6. §**

A Rendelet 1-19. melléklete helyébe az 1-19. melléklet lép.

**7. §**

Ez a rendelet a kihirdetését követő napon lép hatályba.

|  |  |
| --- | --- |
| **/: Dr. Nemény András :/ polgármester** | **/: Dr. Károlyi Ákos :/ jegyző** |